钦定古今图书集成/理学汇编/文学典/第118卷 > 朱天麟
## 钦定古今图书集成/理学汇编/文学典/第118卷 > 朱天麟

按《苏州府志》：“天麟，字游初，世居吴江为农家，至天麟
始徙昆山。幼好学，家贫无力从师。年十岁，随父之黎
里。有道士陆逸庵者，朱戚属也，欲留寓读书，父不可，
仍携归。越二日，里人鬻薪于黎里，天麟不告于家，附
舟往。家人促之使还，曰：‘吾岂肯以农夫没世乎’？逸庵
亦劝学甚力，延名师教之，历八寒暑而学成。万历戊”
午，以吴江沈天英举乡试，出馀姚黄忠端之门。后改
姓名，登崇祯戊辰进士，授饶州推官。公馀惟务讲学，
所称“豫章四子”，皆师事之。何心隐传泰州之学，为江
陵所害，王世贞据《爰书》作传，人遂以游侠外之。天麟
读其遗录，多所发明，扬之，众毁之。中在饶六年，摄篆
凡六，所至，以廉惠称，皆建专祠祀之。甲戌，行取入京。
戊寅，上御中左门，召考选诸臣问兵食之计。天麟奏
对称旨，授翰林院编修。甲申正月，奉差祭淮王。中途
闻京师陷，一恸几绝，扶病归里。乙酉，挈家入闽。嗣入
两粤，既又欲入滇。壬辰八月，以病卒广南西坂村。所著《道统》《治统》二录、《七观斋集》《天文度辨》《六韬纂述》《毋
自欺编》若干卷。长子宿垣，字日生，年十六，饩于庠。次
斗垣，字月生，俱随父跋履瘴疠。宿垣先其父一年，病
卒于龙英州。斗垣后五年，骂贼张胜，遇害于崑明之
德胜桥。